**Bekendtgørelse om overvågning, samordnet procedure og offentliggørelse ved vurdering af virkningerne på miljøet (VVM) samt om administration af internationale naturbeskyttelsesområder og beskyttelse af visse arter for så vidt angår statslige vej- og jernbaneprojekter[[1]](#footnote-1)**

I medfør af § 17 a, stk. 5, § 17 h, stk. 8, § 17 k, stk. 5, § 17 p, § 17 q, § 130, stk. 1, § 131, § 132, stk. 9, og § 135, stk. 2 og 3, i lovbekendtgørelse nr. 421 af 25. april 2023 om offentlige veje m.v., og § 38 a, stk. 5, § 38 h, stk. 8, § 38 k, stk. 4, § 38 p, § 38 q, § 102, stk. 1, § 113, stk. 1, § 115 a, stk. 4, § 117 og § 119, i jernbaneloven, jf. lovbekendtgørelse nr. 1091 af 11. august 2023, fastsættes:

**Kapitel 1. Anvendelsesområde**

**§ 1.** Bekendtgørelsen finder anvendelse på Trafikstyrelsens behandling af sager om vurdering af virkningerne på miljøet (VVM), konsekvensvurdering vedrørende Natura 2000-områder og beskyttelse af visse dyre- og plantearter i forbindelse med statslige vejprojekter omfattet af lov om offentlige veje § 17 a, stk. 1 og 2, og statslige jernbaneprojekter omfattet af jernbanelovens § 38 a, stk. 1 og 2.

*Stk. 2.* Bekendtgørelsen finder ikke anvendelse for statslige vejprojekter og jernbaneprojekter, der opnår tilladelse ved anlægslov, i det omfang dette følger af lov om offentlige veje § 17 a, stk. 3, og af jernbanelovens § 38 a, stk. 3.

**Kapitel 2. Overvågning**

**§ 2.** Trafikstyrelsen fastsætter vilkår for administrative tilladelser, herunder vilkår om overvågning, jf. lov om offentlige veje § 17 k, stk. 2, og jernbanelovens § 38 k, stk. 2.

*Stk. 2.*Trafikstyrelsen fastsætter i vilkårene de relevante mål og parametre for overvågning samt perioden herfor, herunder om overvågningen skal foretages i intervaller.

*Stk. 3.* Trafikstyrelsen kan beslutte, at eksisterende overvågningsordninger kan anvendes som vilkår.

**§ 3.** Vejdirektoratet varetager overvågningen ved statslige vejprojekter, og Banedanmark varetager overvågningen ved statslige jernbaneprojekter.

*Stk. 2.* Vejdirektoratet og Banedanmark skal indhente alle relevante oplysninger til brug for overvågningen.

*Stk. 3.* Trafikstyrelsen kan pålægge Vejdirektoratet og Banedanmark at foretage nødvendige dispositioner for at sikre, at overvågningen gennemføres, og kan beslutte, at overvågning skal udøves af andre end Vejdirektoratet og Banedanmark.

**§ 4.** Vejdirektoratet og Banedanmark skal indberette resultaterne af overvågningen til Trafikstyrelsen. Trafikstyrelsen fastsætter de nærmere krav til hyppigheden og arten af indberetning konkret i vilkåret om overvågning.

**Kapitel 3. Habitatvurderinger**

**§ 5.** Før der træffes afgørelse om administrativ tilladelse i medfør af lov om offentlige veje § 17 j, stk. 1, eller jernbanelovens § 38 j, stk. 1, skal der foretages en vurdering af, om det statslige vejprojekt eller jernbaneprojekt, i sig selv, eller i forbindelse med andre planer og projekter, kan påvirke et Natura 2000-området væsentligt.

*Stk. 2.* De statslige vejprojekter og jernbaneprojekter, der omfattes af krav om vurdering efter stk. 1, er projekter, som ikke direkte er forbundet med eller nødvendige for Natura 2000-områdets forvaltning,

*Stk. 3.* Vurderer Trafikstyrelsen efter høring af berørte myndigheder, at det statslige vejprojekt eller jernbaneprojekt kan påvirke et Natura 2000-område væsentligt, skal der foretages en nærmere konsekvensvurdering af projektets virkninger på Natura 2000-området under hensyn til bevaringsmålsætningen for det pågældende område.

*Stk. 4.* Konsekvensvurderinger efter stk. 3 udarbejdes af Vejdirektoratet ved statslige vejprojekter og af Banedanmark ved statslige jernbaneprojekter.

*Stk. 5.* Vurderer Trafikstyrelsen, at inddragelse af offentligheden kan tilføre sagen nye oplysninger, skal offentligheden høres, inden der træffes endelig afgørelse i sagen.

*Stk. 6.* Hvis konsekvensvurderingen efter stk. 3 viser, at projektet vil skade det internationale naturbeskyttelsesområdes integritet, kan der ikke meddeles tilladelse til det ansøgte efter lov om offentlige veje § 17 j, stk. 1, eller jernbanelovens § 38 j, stk. 1.

*Stk. 7.* Vurderinger efter stk. 1 og 3 skal fremgå af afgørelsen.

**§ 6.** Trafikstyrelsen kan fravige § 5, stk. 6, når der foreligger bydende nødvendige hensyn til væsentlige samfundsinteresser, herunder af social eller økonomisk art, fordi der ikke findes nogen alternativ løsning.

*Stk. 2.* I Natura 2000-områder, der indeholder prioriterede naturtyper eller dyre- eller plantearter, kan fravigelse efter stk. 1 dog kun ske, når der foreligger bydende nødvendige hensyn til menneskers sundhed og den offentlige sikkerhed eller væsentlige gavnlige virkninger på miljøet, eller, efter udtalelse fra Europa-Kommissionen, andre bydende nødvendige hensyn til væsentlige samfundsinteresser.

*Stk. 3.* Fravigelse efter stk. 1 forudsætter, at der træffes alle nødvendige kompensationsforanstaltninger for at sikre, at sammenhængen i Natura 2000-netværket bevares. Europa-Kommissionen skal underrettes om, hvilke kompensationsforanstaltninger der træffes.

*Stk. 4.* Før der træffes afgørelse, der kan indebære, at beskyttelsen fraviges, skal Trafikstyrelsen indhente en udtalelse fra miljøministeren.

*Stk. 5.* Miljøministeren forestår den i stk. 2 og 3 nævnte kontakt til Europa-Kommissionen.

*Generel beskyttelse af visse dyre- og plantearter*

**§ 7.** Trafikstyrelsen kan ikke meddele administrativ tilladelse efter lov om offentlige veje § 17 j, stk. 1, eller jernbanelovens § 38 j, stk. 1, hvis det statslige vejprojekt eller jernbaneprojekt kan

1) beskadige eller ødelægge yngle- eller rasteområder i det naturlige udbredelsesområde for de dyrearter, der er optaget i Europa-Parlamentets og Rådets direktiv 92/43/EØF af 21. maj 1992 om bevaring af naturtyper samt vilde dyr og planter (habitatdirektivet) bilag IV, litra a, eller

2) ødelægge de plantearter, som er optaget i habitatdirektivets bilag IV, litra b, i alle livsstadier.

*Stk. 2.* Vurderinger efter stk. 1 skal fremgå af Trafikstyrelsens afgørelse.

**§ 8.** Trafikstyrelsen kan fravige § 7, stk. 1, hvis der ikke findes et tilfredsstillende alternativ, og hvis fravigelsen ikke hindrer, at den pågældende bestands bevaringsstatus opretholdes i dens naturlige udbredelsesområde. Fravigelsen kan kun ske i de situationer, hvor projektet har til formål, at

1) beskytte vilde dyr og planter og bevare naturtyperne,

2) forhindre alvorlig skade navnlig på afgrøder, besætning, skove, fiskeri, vand og andre former for ejendom,

3) sikre hensyn til den offentlige sundhed og sikkerhed eller af andre bydende nødvendige hensyn til væsentlige samfundsinteresser, herunder af social og økonomisk art, og hensyn til væsentlige gavnlige virkninger på miljøet, eller

4) fremme forskning og undervisning, genopretning af en bestand, genudsætning af disse arter og opdræt med henblik herpå, herunder kunstig opformering af planter.

*Stk. 2.* Før der træffes afgørelse om at fravige, jf. stk. 1, skal Trafikstyrelsen indhente en udtalelse fra miljøministeren.

*Stk. 3.* Beslutning om at fravige, jf. stk. 1, skal meddeles miljøministeren med henblik på information af Europa-Kommissionen.

**§ 9.** Trafikstyrelsen kan fastsætte vilkår i den administrative tilladelse efter lov om offentlige veje § 17 j, stk. 1, eller jernbanelovens § 38 j, stk. 1, med henblik på opretholdelse af bevaringsmålsætninger for internationale naturbeskyttelsesområder og beskyttelse af visse arter, herunder om de nødvendige kompensationsforanstaltninger, som nævnt i § 6, stk. 3.

*Stk. 2.* Overtrædes vilkår som nævnt i stk. 1, kan Trafikstyrelsen meddele påbud eller forbud om at

1) overtrædelsen bringes til ophør,

2) der gennemføres foranstaltninger for at ophæve den negative påvirkning,

3) projektet ændres eller

4) alt arbejde vedrørende gennemførelse af projektet indstilles.

**§ 10.** Trafikstyrelsen kan genoptage en afgørelse om at tillade et ansøgt statsligt vejprojekt eller jernbaneprojekt, jf. lov om offentlige veje § 17 j, stk. 1, og jernbanelovens § 38 j, stk. 1, og om nødvendigt meddele forbud og påbud, herunder tilbagekalde en tilladelse eller fastsætte særlige vilkår til en eksisterende tilladelse, hvis

1) der fremkommer nye oplysninger om projektets væsentlige indvirkninger på et internationalt naturbeskyttelsesområde,

2) projektet medfører skadevirkninger på et internationalt naturbeskyttelsesområde, der ikke kunne forudses ved tilladelsens meddelelse, eller hvis

3) projektets skadelige indvirkning i øvrigt går ud over det, som blev lagt til grund ved Trafikstyrelsens meddelelse af tilladelse.

**Kapitel 4. Samordning af vurderinger**

**§ 11.** Trafikstyrelsen anvender en samordnet procedure, jf. stk. 2, eller en fælles procedure, jf. stk. 3, hvis et projekt forudsætter, at der foretages en miljøkonsekvensvurdering efter henholdsvis lov om offentlige veje § 17 a, stk. 1 og 2, og henholdsvis jernbanelovens § 38 a, stk. 1 og 2, og at en eller flere statslige myndigheder, regioner eller kommuner som kompetente myndigheder skal foretage en vurdering efter bestemmelser, som gennemfører habitatdirektivet eller fuglebeskyttelsesdirektivet.

*Stk. 2.* Ved anvendelse af den samordnede procedure fungerer Trafikstyrelsen som kontaktpunkt for såvel ansøger som de kompetente myndigheder, medmindre andet aftales i den konkrete sag. Trafikstyrelsen sikrer, at miljøvurderingsprocessen koordineres mellem de kompetente myndigheder og samler de enkelte myndigheders vurderinger med henblik på at sikre, at eventuelle uenigheder mellem myndighederne om vurderingen af projektet afklares hurtigst muligt.

*Stk. 3.* Ved anvendelse af den fælles procedure gennemfører Trafikstyrelsen den samlede miljøvurderingsproces og udarbejder den samlede vurdering af ansøgningen, medmindre andet aftales i den konkrete sag.

**Kapitel 5. Projekter, der er fritaget fra bestemmelserne om miljøkonsekvensvurdering**

**§ 12.** Ved vurderingen af, om et statsligt vejprojekt eller jernbaneprojekt i undtagelsestilfælde kan fritages helt eller delvist fra lov om offentlige veje og jernbanelovens bestemmelser om miljøkonsekvensvurdering, jf. lov om offentlige veje § 17 a, stk. 4, og jernbanelovens § 38 a, stk. 4, skal Trafikstyrelsen undersøge, om der bør foretages en miljøkonsekvensvurdering, som ikke opfylder alle lov om offentlige veje og jernbanelovens krav til miljøkonsekvensvurdering, men som er i overensstemmelse med formålet med kapitel 2 a i lov om offentlige veje, jf. lov om offentlige veje § 1, nr. 6, og kapitel 6 a i jernbaneloven, jf. jernbanelovens § 1, stk. 3.

*Stk. 2.* Ved vurderingen efter stk. 1 skal Trafikstyrelsen

1) stille alle oplysninger indhentet som led i den vurdering, der er gennemført efter stk. 1, oplysninger vedrørende afgørelsen om at indrømme undtagelsen samt grundene til, at den er blevet indrømmet, til rådighed for offentligheden, og

2) forud for tilladelsen underrette Europa-Kommissionen om begrundelsen for den indrømmede undtagelse samt give Europa-Kommissionen de oplysninger, som Trafikstyrelsen i givet fald stiller til rådighed for deres egne statsborgere.

*Stk. 3.* Miljøministeren forestår den i stk. 2, nr. 2, nævnte kontakt til Europa-Kommissionen.

**Kapitel 6. Høringer og offentliggørelse af afgørelser, høringsmateriale og andre oplysninger**

**§ 13.** Offentliggørelse af afgørelser og høringsmateriale efter lov om offentlige veje § 17 d, stk. 4, § 17 h, stk. 1-5 og 7, og § 17 m, stk. 1, og jernbanelovens § 38 d, stk. 4, § 38 h, stk. 1-5 og 7, og § 38 m, stk. 1, kan ske på Trafikstyrelsens hjemmeside eller en anden lignende hjemmeside.

*Stk. 2.* Offentliggørelse af praktiske oplysninger om adgang til domstolsprøvelse, jf. lov om offentlige veje § 132, stk. 6-8, og jernbanelovens § 115 a, stk. 1-3, kan ske på Trafikstyrelsens hjemmeside eller en anden lignende hjemmeside.

**§ 14.** Trafikstyrelsen udpeger de berørte myndigheder, der skal ske høring af efter lov om offentlige veje § 17 h, stk. 3-5 og 7, og jernbanelovens § 38 h, stk. 3-5 og 7, for det enkelte projekt.

**Kapitel 7. Tilsyn, straf og klage**

*Tilsyn*

**§ 15.** Trafikstyrelsen fører tilsyn med overholdelse af bestemmelserne i denne bekendtgørelse og med, at vilkår m.v. for projekternes gennemførelse overholdes.

*Klage*

**§ 16.** Afgørelser truffet af Trafikstyrelsen efter denne bekendtgørelse kan ikke påklages til transportministeren eller anden administrativ myndighed.

*Straf*

**§ 17.** Med bøde straffes den, der

1) tilsidesætter vilkår, der er fastsat i medfør af bekendtgørelsen, eller

2) undlader at efterkomme et påbud eller forbud, der er udstedt i henhold til bekendtgørelsen, herunder påbud om at berigtige et ulovligt forhold.

**Kapitel 8. Ikrafttræden**

**§ 18.** Bekendtgørelsen træder i kraft den [1. januar 2024].

*Stk. 2.* Bekendtgørelse nr. 451 af 8. maj 2017 om overvågning, samordnet procedure og offentliggørelse ved vurdering af virkning på miljøet (VVM) af statslige vej- og jernbaneprojekter ophæves.

1. Bekendtgørelsen indeholder bestemmelser, der gennemfører dele af Europa-Parlamentets og Rådets direktiv 2011/92/EU af 13. december 2011 om vurdering af visse offentlige og private projekters indvirkning på miljøet, EU-Tidende 2012, nr. L 26, side 1, som ændret ved Europa-Parlamentets og Rådets direktiv 2014/52/EU af 16. april 2014 om ændring af direktiv 2011/92/EU af 13. december 2011 om vurdering af visse offentlige og private projekters indvirkning på miljøet, EU-Tidende 2014, nr. L 124, side 1, dele af Europa-Parlamentets og Rådets direktiv 2009/147/EF af 30. november 2009 om beskyttelse af vilde fugle, EU-Tidende 2010, nr. L 20, side 7, som ændret ved Rådets direktiv 2013/17/EU af 13. maj 2013 om tilpasning af visse direktiver vedrørende miljø på grund af Republikken Kroatiens tiltrædelse, EU-Tidende 2013, nr. L 158, side 193, og dele af Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EF-Tidende 1992, nr. L 206, side 7, som ændret senest ved Rådets direktiv 2013/17/EU af 13. maj 2013 om tilpasning af visse direktiver vedrørende miljø på grund af Republikken Kroatiens tiltrædelse, EU-Tidende 2013, nr. L 158, side 193. [↑](#footnote-ref-1)